Zápisnica zo zasadnutia Obecného zastupiteľstva Zemianske Kostoľany
zo dňa 15.5.2013.

Prítomní: poslanci OZ, kontrolór a občania podľa prezenčnej listiny
Neprítomní: Vladimír Matejov, Ing. Marek Rolinec – obaja ospravedlnení

Program:
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovania obecného zastupiteľstva zo dňa 29. 4. 2013.  
5.	Prerokovanie protestu prokurátora proti ustanoveniam Všeobecne záväzného nariadenia obce Zemianske Kostoľany č. 6/2012 o niektorých podmienkach držania psov na území obce Zemianske Kostoľany.  
6.	Zrušenie uznesení č. 21/13 a 22/13 zo dňa 29. 4. 2013.
7.	Informácie starostky obce o prácach v obci.
8.	Prejednanie žiadostí.
9.	Diskusia.
10.	Návrh na uznesenie.
11.	Záver.

K bodu č.1 - Otvorenie.
Ing.J.Školíková – privítala všetkých poslancov OZ, občanov obce a otvorila zasadnutie OZ.  Ospravedlnila dvoch neprítomných poslancov, prečítala program zasadnutia OZ, zo strany poslancov OZ nebol žiadny doplňujúci bod.
OZ schvaľuje program zasadnutia OZ podľa predloženého návrhu.

K bodu č.2 - Určenie zapisovateľa a overovateľov zápisnice.
Ing.J.Školíková – za zapisovateľku určila Vieru Hulínyiovú, za overovateľov zápisnice P.Rybára a V.Oršulu.

K bodu č.3 - Voľba návrhovej komisie.
Ing.J.Školíková – do návrhovej komisie navrhla za predsedu A.Vrškovú, za členov Mgr.I.Meliškovú a PaedDr.I.Plachú.
OZ volí návrhovú komisiu podľa predloženého návrhu.

K bodu č.4 - Kontrola plnenia uznesení z rokovania obecného zastupiteľstva zo dňa 29.4. 2013.  
Ing.J.Školíková – predniesla uznesenia z posledného zasadnutia OZ  a ich plnenie:
Uznesenia 19/13, 20/13 – splnené, 
Uznesenie 21/13 – prenájom nebytových priestorov MUDr. Štefekovi za účelom poskytovania zdravotnej starostlivosti všeobecného lekára - pripravená zmluva, podpísaná oboma stranami – lekárom i starostkou obce, lekár zmluvu vzápätí po pár hodinách vypovedal, dôvod, ktorý určil lekár ona osobne neuznáva, podľa jej názoru to nebol pravý dôvod zrušenia zmluvy. Rokovali spolu celý mesiac, na všetko mal čas, všetko mal pripravené, obec mu všemožne vychádzala v ústrety, aby mohol prevádzkovať ambulanciu. 30.apríl bol posledný deň, kedy ordinoval MUDr. Šiška a na ďalší pracovný už mal na základe podpísanej zmluvy nastúpiť nový lekár. Preto nevznikol absolútne žiadny časový priestor, aby sa obec mohla uchádzať o služby iného  lekára, a keďže pacienti starostlivosť potrebovali ihneď a VÚC nemala iného vhodného lekára pre tento obvod, pridelili karty pacientov do obvodu Bystričany doktorke Poliakovej. Dvaja lekári boli ochotní prevziať karty, aby to občania mali bližšie na vyšetrenia /MUDr.Gogová a MUDr.Kohút/, s ktorými starostka túto možnosť predjednala, ale VÚC to zamietla s tým, že už rozhodli o pridelenie kariet do Bystričian. Uznesenie je nevykonateľné, je nutné ho zrušiť.
Uznesenie 22/13 – nebolo vykonané, inventár pre lekára nie je dôvod zakúpiť, nie je momentálne pre koho a stal by sa pre obec nadbytočným.
Uznesenia 23/13, 24/13, 25/13 – vykonávajú sa, pripravujú sa podklady pre odovzdanie bytov nájomníkom
Uznesenie 26/13 – zverejnené na úradnej tabuli, zákon č..138/1991 o majetku obcí hovorí, že pokiaľ sa prevody majetky vykonávajú priamym predajom, musí byť zabezpečený znalecký posudok, ale podľa ods.8 a to nevzťahuje na predaj pozemku, ktorý je zastavaný stavbou, čo je práve tento prípad (podľa geometrického plánu je novovytvorená parcela zastavaná plocha).
Ing.B.Bajgar – za akú cenu sa to potom bude predávať, podľa čoho?
Ing.G.Kovač – kupujúca si musí dať urobiť znalecký posudok.
PaedDr.I.Plachá – znalecký posudok dá vypracovať obec a zahrnie sa to cenovo do kúpnej zmluvy.
Ing.Krett – ak to chce obec predať, musí to byť na 15 dní zverejnené na úradnej tabuli, obec dá urobiť znalecký posudok a pripočítať jeho cenu do kúpnej zmluvy.
Ing.J.Školíková – zámer odpredať majetok bol už zverejnený a navrhuje tiež objednať vyhotovenie znaleckého posudku obcou a do kúpnej zmluvy uviesť, že tieto náklady znáša kupujúci. 
Uznesenie 27/13 – splnené - zámer zverejnený na úradnej tabuli.

K bodu č.5 - Prerokovanie protestu prokurátora proti ustanoveniam Všeobecne záväzného nariadenia obce Zemianske Kostoľany č. 6/2012 o niektorých podmienkach držania psov na území obce Zemianske Kostoľany.  
Ing.J.Školíková – na prokuratúru prišiel podnet od nie nášho občana proti niektorým ustanoveniam VZN zo dňa 13.12.2012 o niektorých podmienkach držania psov na území obce. Námestníčka prokuratúry niektoré námietky prijala, niektoré nie, bola pozvaná na zasadnutie OZ, ale ospravedlnila sa. Starostka obce pripravila návrh nového VZN, uvidí, či bude v poriadku, alebo ho bude treba ešte pozmeniť.
Navrhuje OZ vyhovieť protestu prokurátorky v plnom rozsahu.
OZ vyhovuje protestu prokurátorky podľa predloženého návrhu.

K bodu č.6 - Zrušenie uznesení č. 21/13 a 22/13 zo dňa 29. 4. 2013.
Ing.J.Školíková – ako už uviedla v bode Kontrola plnenia uznesení, je potrebné z dôvodu nevykonateľnosti zrušiť uznesenia č.21/13 a 22/13 zo dňa 29.4.2013, ktoré sa týkajú prenájmu nebytových priestorov ambulancie všeobecného lekára MUDr. Štefekovi a odkúpenia zariadenia ambulancie všeobecného lekára od MUDr. Šišku.
OZ ruší uznesenie č.21/13 podľa predloženého návrhu.
OZ ruší uznesenie č.22/13 podľa predloženého návrhu.

K bodu č.7 - Informácie starostky obce o prácach v obci.
Ing.J.Školíková 
-	ZŠ rekonštrukcia tried – jedna trieda bola zrekonštruovaná z prostriedkov 2 %, čo sa nepáčilo niektorým rodičom, pretože budova je obecným majetkom a mala by tieto priestory rekonštruovať na svoje náklady. OZ sa zhodlo na tom, že každý rok sa bude rekonštruovať jedna trieda v budove ZŠ.
OZ schvaľuje vypracovanie výzvy na rekonštrukcii triedy podľa predloženého návrhu.
-	Štát uvoľnil pre našu obec na opravu výtlkov po zime sumu 2 180,-€, je potrebné vybrať najhoršie výtlky v obci, za túto výšku sumy je možné opraviť cca 70m2 plochy.
OZ schvaľuje zverejnenie výzvy na prieskum trhu na zákazku „Oprava výtlkov miestnych komunikácií po zimnom období.“
-	Multifunkčné ihrisko – bola vypracovaná výzva na rekonštrukciu, zmluva o dielo s vybraným dodávateľom, po obhliadke dodávateľ oslovil obec s tým, že niektoré stĺpiky sú príliš skorodované, rozpadajú sa, treba ich vymeniť za nové. 
Je to cca 2000,-€ navyše, OZ súhlasí s výmenou. Bola by potrebná aj výmena koberca, ale momentálne je rozpočet obce stiesnený a nedá sa vyhovieť v tomto roku tejto požiadavke. Firma dala tri ponuky s týmito cenovými reláciami:
Koberec tretej generácie 22 562,-€, koberec druhej generácie 19 380,24,-€, pogumovaný podklad 53 368,-€ s DPH.
-	Sýpka – najstaršia budova v obci – je poškodená strecha, je potrebné ju rekonštruovať a zachovať túto budovu – žiada o spracovanie orientačnej cenovej ponuky na drevené šindle.
-	Individuálna bytová výstavba v obci – obec vlastní pozemky nad ulicou Pažite, kde je plánovaná IBV, OZ sa dohodlo, že dá pozemky rozparcelovať, oslovia dodávateľov inžinierskych sietí, ktoré sa vybudujú a následne sa pozemky s inžinierskymi sieťami budú rozpredávať občanom na výstavbu rodinných domov.
-	Detské ihrisko na Ul.Kpt.Weinholda – plánuje sa v tomto roku začať s výstavbou, ak sa uvoľnia v rozpočte financie.
-	www.stránka obce – prebieha výmena správcu stránky, súčasný správca už nemá prístupové heslá, o týždeň sa bude konať preškolenie zamestnancov obce, ktorí budú novú stránku samostatne obsluhovať podľa potrieb obce. Takže nejaké dva týždne bude stránka síce funkčná, ale neaktuálna. Dodatočne budú všetky informácie na stránku doplnené.

K bodu č.8 - Prejednanie žiadostí.
Ing.J.Školíková – prečítala návrh zmluvy o prenájme telocvične v ZŠ – prenajíma sa športovým klubom a záujemcom, v tomto prípade ide prenájom na účely hry badmintonu, nájomcom je Ing. Martin Mokoš. 
OZ schvaľuje prenájom priestorov telocvične podľa predloženého návrhu.
Mgr.I.Melišková – do komisie prišlo ešte 6 žiadostí o byty, spolu je ich 98, boli vypracované materiály pre všetkých žiadateľov, ktoré boli i odoslané a do termínu 29.5. čakajú na návratky, podľa ktorých budú byty následne prideľované budúcim nájomcom. Do tohto termínu je ešte možnosť podať si žiadosť a prevziať si návratku.
Bol uvoľnený sociálny byt č.5, boli oslovení 6 uchádzači, spätne vrátili materiály k výberu 2 uchádzači, žiadosti prejednali spoločne s OZ, po dohode sa rozhodli prideliť byt žiadateľke M.Kotlárovej, bytom Ul.Kpt.Weinholda 14/21, Zem.Kostoľany.
OZ schvaľuje pridelenie sociálneho bytu č.5 žiadateľke M.Kotlárovej podľa predloženého návrhu.
V.Oršula – piváreň a vináreň – žiadajú doloženie posudku od statika na komín
- sťažnosť Petra Göröga na zatápanie pozemkov v tejto časti obce
- M.Olejka – komisia vydala súhlasné stavisko k vydaniu stavebného povolenia prevádzkovej budovy, 
- komisia vydala súhlasné stanovisko k vydaniu stavebného povolenia k rodinnému domu s čističkou

K bodu č.9 - Diskusia.
Ing.J.Školíková – dotácia SSS Kanianka – preberá sa to na každom zasadnutí OZ, hľadá sa príčina problémov s dotáciou, poslanci sa na pracovnej porade dohodli, že poveria šetrením problému hlavného kontrolóra obce zistením správnosti postupu pri riešení podania žiadosti. Počkajú na jeho správu a vyhodnotia zistenia.
V.Oršula – treba určiť termín a zodpovednú osobu.
Ing.Krett – dá si to do plánu na II.polrok, ešte spracováva správu za I.polrok.
Podotkol, že ak sa bude navyšovať suma na rekonštrukciu multifunkčného ihriska, treba urobiť a prijať rozpočtové opatrenie a schváliť OZ.
Ing.J.Školíková – pripravuje sa, čaká sa ešte na cenovú ponuku a podľa nej ho spracujú s presnou cenou.
T.Školna – pýta sa, prečo sa nepokračuje v čistení potoka.
Ing.P.Ďanovský – zámer čistenia bol od hlavnej cesty smerom nahor, ale oni sa vybrali opačne, netuší z akého dôvodu. Rokmi je to isté, potom prisľúbia čistiť vrchnú časť potoka, čaká sa na vyjadrenia správcov sietí, problém s financiami na vytýčenie sietí, sľúbili pokračovať v čistení, obec im vyšla v ústrety v likvidácii odpadu – konárov, koreňov a kmeňov stromov. Dokonca žiadali o vypílenie niektorých stromov na ukotvenie mechanizmov na čistenie potoka, ale obec tak neurobila, aj tak sa k čisteniu doteraz nedostali.
Ing.J.Školíková – podmienky mali vytvorené na čistenie, ale nerobia to, o čo obec žiadala, z povodia Váhu tu bola komisia, chodili okolo brehu potoka a očistili niečo úplne iné. Prisľúbili, že sa v tomto roku bude v čistení hornej časti potoka pokračovať.
S.Plachý – vyjadril sa k protestu prokurátora ohľadom držania psov v obci, s tým boli vždy problémy, len podotýka, či je na to vhodný čas spracovávať nové VZN, keďže od 1.9.2013 má platiť nový zákon o držaní psov, zrejme sa bude musieť znovu VZN prerábať.
Ing.J.Školíková – je to pravda, ale musí sa to vypracovať, 15 dní bude visieť na úradnej tabuli na pripomienkovanie a potom bude na najbližšom zasadnutí OZ schvaľované, je to podmienka – plnenie opatrení uložených prokuratúrou.
S.Plachý – nepáči sa mu schvaľovanie uznesení hneď po prejednaní danej problematiky, mali by sa schvaľovať až po diskusii, aby sa mohli k tomu vyjadriť aj občania.
Ing.Krett – OZ dostalo dôveru od občanov, sú volení zástupcovia, preniesli na nich zodpovednosť za obec, tak ich treba nechať, nech sa o ňu starajú a rozhodujú, ako uznajú za vhodné. Pár jednotlivcov by im nemalo do toho zasahovať, všetko je na rozhodnutiach OZ, v 15- dňovej lehote môžu všetko občania písomne pripomienkovať.
V.Oršula – diskusné príspevky občanov riešia postupne, nedá sa všetkému vyhovieť hneď na mieste. Musia všetko prejednať, preskúmať názory odborníkov pokiaľ treba a potom rozhodnúť.
Ing.J.Školíková – aj ona si pamätá tie zasadnutia OZ, kde ku každému bodu bola diskusia, ktorá sa zvrhla úplne na iný problém, nakoniec sa už ani nevedelo o čom sa rokuje a o čom sa má hlasovať, uznesenie nebolo správne podané a pripravené, často sa potom museli rušiť. Takto sú uznesenia pripravené v kľude, podľa právnych predpisov a nemenia sa neoverenými informáciami.
Ing.B.Bajgar – OZ nie je proti tomu, môžu to tak urobiť, že prvých 20 minút venujú občanom, je tam však riziko, že sa to predĺži.
PaedDr.I.Plachá – bývalo to niekedy tak, aj ona si pamätá, že uznesenia sa schvaľovali až po diskusii, počas nej sa návrhy uznesení pripravovali.
T.Školna – pýta sa na konáre pri hasičskej zbrojnici, nákladné auto odviezlo konáre jedenkrát a viac už neprišiel.
Ing.P.Ďanovský – pokazilo sa mu hydraulické rameno, tento týždeň to bude odvezené.
T.Školna – zaujímal sa, kedy sa bude kosiť cintorín, lebo je veľmi zarastený. Keď sa bude kosiť, či by niekto nemohol predtým zakrývať hroby tak, ako to robia v Bystričanoch, lebo sa stáva, že sú poškodené, olúpané, odskakovaním drobných kamienkov. Znečistené sú trávou aj koberce hrobov, odkiaľ je to veľmi zle čistiteľné.
E.Semaníková – áno, aj im sa stalo, že majú po kosení poškodený pomník a ten stál nemalé financie.
Ing.P.Ďanovský – bolo by dobré, aby si to udržiavali sami a nahlásili to na obecný úrad a nebude sa im tam kosiť. Čistí sa to fukárom, ale nie je to dokonalé. Keď zamestnanci vidia, že je hrob upravený, ani tam nejdú kosiť, v niektorých miestach sa tam ani nedostanú kosačkou. A s aktivačnými pracovníkmi je vždy nejaký problém, nehľadia na to, aby to bolo dobre urobené.
V.Oršula – čo sme horší ako v Bystričanoch? Treba zobrať brigádnikov, robme to ešte lepšie ako inde, máme novú starostku, robme to po novom.
Ing.J.Školíková – pripomenula pánovi poslancovi, že on sám na ňu na pracovnej porade apeloval, aby šetrila peniaze, kde sa dá, aby sme vedeli finančne zabezpečiť čo najviac problematických miest v obci.
M.Kocúriková – cesta Pod horou, či a kedy sa bude rekonštruovať, nedá sa ani pozametať, je tam samé blato, svah je stále mokrý, či nie je niekde problém z hrádze.
Ing.G.Kovač – je vypracovaná aj na túto časť obce štúdia na parkovacie miesta, prístupové chodníky, myslí, že je to v tomto roku aj v rozpočte.
T.Školna – požiadal obec o informácie pána farára o kultúrnych akciách, aby mohol presunúť čas omše, aby sa mohli aj veriaci zúčastňovať na týchto podujatiach.
Ing.J.Školíková – na záver informovala prítomných, že poverila od 13.5.2013 ústne aj písomne zastupovaním jej osoby poslankyňu PaedDr.I.Plachú, ktorá funkciu zástupkyne starostky prijala.

K bodu č.10 - Návrh na uznesenie.
28/13 Obecné zastupiteľstvo schvaľuje – program rokovania obecného zastupiteľstva podľa predloženého návrhu.
29/13 Obecné zastupiteľstvo volí – návrhovú komisiu v zložení : predseda Alena Vršková, členovia Mgr. Iveta Melišková, PaedDr. Ivana Plachá
30/13 Obecné zastupiteľstvo vyhovuje – protestu prokurátora č. Pd 33/13-9 zo dňa 17. 4. 2013 proti ustanoveniam Všeobecne záväzného nariadenia obce Zemianske Kostoľany č. 6/2012 o niektorých podmienkach držania psov na území obce Zemianske Kostoľany v plnom rozsahu.
31/13 Obecné zastupiteľstvo ruší – uznesenie č. 21/13 zo dňa 29. 4. 2013.
32/13 Obecné zastupiteľstvo ruší – uznesenie č. 22/13 zo dňa 29. 4. 2013.
33/13 Obecné zastupiteľstvo schvaľuje – zámer prenajať nebytové priestory č. 103, 104 a 105 v budove zdravotného strediska v Zemianskych Kostoľanoch za účelom prevádzkovania ambulancie všeobecného lekára, prípadne ambulancie lekára – špecialistu.
34/13 Obecné zastupiteľstvo schvaľuje – zverejnenie výzvy na predkladanie cenových ponúk zákazky s nízkou hodnotou na predmet zákazky „Rekonštrukcia triedy v ZŠ Zemianske Kostoľany“.
35/13 Obecné zastupiteľstvo schvaľuje – zverejnenie výzvy na prieskum trhu na predmet zákazky „Opravy výtlkov miestnych komunikácií po zimnom období“ za účelom čerpania účelovej dotácie Ministerstva dopravy, výstavby a regionálneho rozvoja SR v sume 2 180,- €.
36/13 Obecné zastupiteľstvo schvaľuje – Zmluvu o nájme č. 1/2013 medzi prenajímateľom Základná škola, J. A. Komenského 161/6, Zemianske Kostoľany a nájomcom Ing. Martinom Mokošom, Kpt. Weinholda 8/4, Zemianske Kostoľany.
37/13 Obecné zastupiteľstvo schvaľuje – pridelenie sociálneho bytu súpisné číslo 5, orientačné číslo 48 na ul. Kpt. Weinholda žiadateľke Monike Kotlárovej, bytom Zemianske Kostoľany, Kpt. Weinholda 14/21.
38/13 Obecné zastupiteľstvo ukladá – hlavnému kontrolórovi obce vykonať v druhom polroku kontrolu postupu obce týkajúceho sa vybavenia žiadosti o poskytnutie príspevku na financovanie sociálnych služieb v zariadení neverejného poskytovateľa Stredisko sociálnych služieb n.o. Kanianka v roku 2013.
Obecné zastupiteľstvo berie na vedomie – 
- kontrolu plnenia uznesení z rokovania dňa 29.4.2013
- informácia starostky obce o poverení PaedDr. Ivany Plachej za zástupcu starostky obce
- informácie starostky obce o prácach v obci 
- diskusné príspevky poslancov a občanov obce

K bodu č.11 - Záver.
Ing.J.Školíková – body rokovania boli vyčerpané, poďakovala všetkým prítomným za účasť, zaželala ešte príjemný zvyšok večera a ukončila zasadnutie. Najbližší termín zasadnutia je podľa harmonogramu dňa 12.6.2013. Záver – 18,30 h.

Overovatelia zápisnice: 
Peter Rybár                              ........................................

Valent Oršula                           .........................................

Zapísala:
Viera Hulínyiová               ........................................

V Zem.Kostoľanoch
Dňa:  21. 5. 2013
                                                                                 		                     Ing.Jana Školíková
                                                                                    	                       starostka obce